**Comunicat de presă**

**31 iulie 2024**

**ICR organizează participarea României ca țară invitată la cea de-a XVII-a ediție a Târgului de Carte EXPOESIA de la Soria**

În perioada **1-8 august 2024**, România va fi prezentă la Târgul de Carte EXPOESIA de la Soria, un eveniment de notoritate pe harta literară națională a Spaniei, cu un program complex de activități reprezentative pentru promovarea culturală a României, organizat de Institutul Cultural Român, prin Centrul Naţional al Cărţii și Institutul Cultural Român de la Madrid, cu sprijinul Ambasadei României în Regatul Spaniei în colaborare cu Primăria orașului Soria.

La Târgul de Carte EXPOESIA, al cărui motto este „Hoy es siempre todavía” (*Mereu este azi*), participă în jur de 20 de edituri de poezie, peste 100 de scriitori spanioli și străini și au loc peste 80 de evenimente în aer liber și în clădiri emblematice ale orașului – recitaluri, expoziții, discuții, ateliere, omagieri. Este, de fapt, o sărbătoare a orașului la care participă toți cetățenii și care atrage mulți turiști, fiind o adevărată scenă culturală de un impact imens pentru țara invitată.

Printre protagoniștii evenimentelor se numără scriitori și traducători din România – Magda Cârneci, Cristina Hermeziu, Cătălina Iliescu, Ioana Gruia, Dinu Flâmând, Cassian Maria Spiridon, Ioan Pintea și autori din comunitatea românească din Spania – Corina Oproae, Elisabeta Boțan și Sabin Mureșan alături de criticul literar Manuel Rico, președintele Asociației Colegiale a Scriitorilor din Spania (ACE), Fermin Herrero Redondo, poet spaniol, laureat al unor importante premii literare, care îi va aduce un omagiu Anei Blandiana, laureată a Premiului Prinţesa de Asturias pentru Literatură 2024, și cunoscutele edituri care publică literatură română - Vaso Roto, Impedimenta, Visor, Huerga y Fierro, Pre-Textos, Galaxia Gutenberg etc., stabilind astfel adevărate punți culturale și consolidând prezența literaturii române în circuitul cultural spaniol.

Programul propus de Institutul Cultural Român de la Madrid cuprinde prezentări de carte, recitaluri, ateliere creative pentru copii și ateliere de dansuri populare, două expoziții de fotografie – „*România sălbatică”* de Dan Dinu, ce oferă o imagine spectaculoasă a rezervelor naturale ale României la Palacio de Audiencia și „*Atlasul frumuseții”* de Mihaela Noroc, artistă recunoscută la nivel internațional, ce prezintă istorii emoționante ale femeilor din mai multe colțuri ale lumii, la Centrul Cultural Gaya Nuño; trei proiecții de filme *– „Între tăcere și păcat”* de Diana Nicolae, un film biografic despre viața încercată și cariera tumultoasă a poetei Ana Blandiana, „*România sălbatică”* de Dan Dinu*,* cel mai complex documentar dedicat naturii din țara noastră și „*Libertate”* de Tudor Giurgiu, unul dintre cele mai bune filme despre Revoluția din ’89 și un spectacol de dansuri populare oferit de Ansamblul folcloric Poenița, toate contribuind la extinderea dialogurilor româno-spaniole în domeniul cultural.

În fiecare an, Soria reunește principalii protagoniști ai poeziei naționale și internaționale, fiecare ediție având o temă diferită ca fir călăuzitor al discuțiilor și prezentărilor, amintindu-i în același timp pe marii scriitori precum Antonio Machado, una dintre cele mai emblematice figuri ale poeziei de la începutul secolului XX și unul dintre cei mai importanți scriitori din literatura spaniolă, Gustavo Adolfo Bécquer, un renumit poet spaniol, și Gerardo Diego, poet spaniol considerat una dintre cele mai reprezentative figuri ale Generației '27, care au rămas în memoria colectivă a acestui oraș.

La standul Primăriei de la Soria, unde România va beneficia de un spațiu gratuit, vor fi distribuite publicații, broșuri de prezentare, materiale de promovare a programelor de traducere și editare și vor fi oferite informații publicului interesat.

**PROGRAM**

**VINERI, 02 AUGUST**

ora 12:00, Centrul Cultural Palacio de la Audiencia – Inaugurarea expoziției *România sălbatică* a fotografului Dan Dinu

ora 12:30, Centrul Cultural Gaya Nuño – Inaugurarea expoziției *Atlasul frumuseții*. *Femeile lumii și poveștile lor* a fotografei Mihaela Noroc

ora 13:00, Pista Alameda – Deschiderea oficială – discursuri instituționale, conferința inaugurală și recital poetic susținute de Dinu Flămând

ora 18:30, Pista Alameda – Prezentarea antologiei de poezie *17 poete române* și *Miniaturi ale vremurilor viitoare* de Cătălina Iliescu („Diecisiete poetas rumanas” și „Miniaturas De Tiempos Venideros”) și un omagiu adus Anei Blandiana, laureată a Premiului Prinţesa de Asturias pentru Literatură 2024, de Fermín Herrero Redondo

ora 21:00, Cines Mercado – Proiecția filmului *Între tăcere și păcat* de Diana Nicolae, un film biografic despre viața încercată și cariera tumultoasă a poetei Ana Blandiana

**SÂMBĂTĂ, 03 AUGUST**

ora 12:30, Plazoleta del Perro, Parcul La Dehesa – Atelier de dansuri populare românești

ora 18:30, Pista Alameda – Prezentarea volumului de poezie *Viața / Vida*, apărut în anul 2024 în spaniolă la Editura VISOR LIBROS cu Magda Cârneci și Ioana Gruia; moderator Manuel Rico, președintele Asociației Colegiale a Scriitorilor din Spania

ora 19:00, Cines Mercado – Proiecția filmului *România sălbatică*

ora 20:30, Pista Alameda – Proiecția filmului *Noaptea de sânziene* și paradă de costume populare

**DUMINICĂ, 04 AUGUST**

ora 13:00, Pista Alameda – Prezentarea volumelor de poezie *Exercițiul minții* de Sabin Mureșan și *Zborul între două lumi* de Elisabeta Boțan

ora 19:30, Pista Alameda – Magda Cârneci în dialog cu Ioana Gruia despre *Poezia cotidianului și a realului incandescent*

ora 19:00, Cines Mercado - Proiecția filmului *Libertate* de Tudor Giurgiu

**LUNI, 05 AUGUST**

Ora 13:00, Pista Alameda – Prezentarea volumelor *Antologia poeziei românești din secolul al XX-lea* (Visor 2023), *Îmi mănânc versurile* (Godall 2024) de Angela Marinescu și *Ieudul fără ieșire* (Pre-textos, 2023) de Ioan Es Pop și *Mari scriitori români* („Grandes escritores rumanos”) (Huerga y Fierro) de Alba Diz, Felix Nicolau y José Manuel Lucía. Participă Corina Oproae, poetă și traducătoare

**MARȚI, 06 AUGUST**

ora 12:30, Ludoteca Alameda – Atelier de ilustrație de carte pentru copii cu Ana Ropot

ora 13:30, Pista Alameda – RECITAL POETIC Cassian Maria Spiridon, Cristina Hermeziu și Lucian Vasiliu

**MIERCURI, 07 AUGUST**

ora 13:00, Pista Alameda – RECITAL POETIC Ioan Pintea și Corina Oproae

**Contact:**

Serviciul Promovare și Comunicare

biroul.presa@icr.ro; 031 71 00 622